《昨来南院叙庵阁老有诗赠别和韵却寄》
明代·孙承恩

三十年来逐晓珂，青袍如故鬓将皤。移官恰与疏慵称，恋阙翻增感慨多。

官署晚山堪拄笏，江门秋水忆乘槎。盈虚曾究羲皇画，聚散无凭付浩歌。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。